15. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 502 της 1/16 Ιουλ. 1974 (ΦΕΚ Α΄ 200) Περί αποφαινομένων οργάνων επί εκτελέσεως έργων αρμοδιότητος του Οργανισμού Υδρεύσεως Θεσσαλονίκης. Έχοντες υπ’ όψει: 1)Τας διατάξεις: α)της παρ. 1 του άρθρ. 19 και της παρ. 2 του άρθρ. 20 του Ν.Δ. 1266/72 «περί εκτελέσεως των Δημοσίων Έργων» (ΦΕΚ 198 τ.Α΄) ως ετροποποιήθη δια του Ν.Δ. 42/1973 «περί μεταθέσεως του χρόνου ενάρξεως ισχύος του Ν.Δ. 1266/1972» (ΦΕΚ 141 τ. Α΄ ), β)των άρθρ. 7 και 9 του Ν.Δ. 175/1973 «περί Υπουργικού Συμβουλίου και Υπουργείων» (ΦΕΚ 230/73 τ.Α΄ ) ως ετροποποιήθη και συνεπληρώθη δια του Ν.Δ. 267/1974 «περί τροποποιήσεως και συμπληρώσεως της περί Υπουργικού Συμβουλίου και Υπουργείων νομοθεσίας» (ΦΕΚ 2/1974 τ. Α΄ ). 2.Την υπ’ αριθ. 1333/1974 απόφασιν του Πρωθυπουργού «περί καθορισμού αρμοδιοτήτων του Υπουργού παρά τω Πρωθυπουργώ» (ΦΕΚ 51/1974 τ. Β). 3.Την υπ’ αριθ. 386/30.5.1974 γνωμοδότησιν του Συμβουλίου της Επικρατείας, προτάσει των Ημετέρων Υπουργών παρά τω Πρωθυπουργώ και Δημοσίων Έργων, απεφασίσαμεν και διατάσσομεν: Άρθρ.1.-Αρμόδιοι δια την λήψιν αποφάσεων κατά τας διατάξεις του Ν.Δ. 1266/1972 «περί εκτελέσεως των Δημοσίων Έργων» και των εις εκτέλεσιν αυτού εκδιδομένων Π.Δ/των επί έργων αρμοδιότητος του Οργανισμού Υδρεύσεως Θεσσαλονίκης (Ο.Υ.Θ.), είναι ο Υπουργός Δημοσίων Έργων και αια υπηρεσίαι του Υπουργείου Δημοσίων Έργων κατά τας οργανικάς περί του Υπουργείου τούτου διατάξεις και τας περί διοικητικής αποκεντρώσεως τοιαύτας ως και το Διοικητικόν Συμβούλιον του Ο.Υ.Θ. και αι υπηρεσίαι αυτού, κατά τα δια των επομένων άρθρων του παρόντος οριζόμενα. Άρθρ.2.-«1.Διευθύνουσα τα έργα Υπηρεσία του Οργανισμού Υδρεύσεως Θεσσαλονίκης, ορίζεται η κατά περίπτωσιν ως εκ της φύσεως των έργων αρμοδία Τεχνική Διεύθυνσις αυτού. Δια μικτά έργα, Διευθύνουσα Υπηρεσία ορίζεται εκείνη εκ των Τεχνικών Διευθύνσεων εις την οποίαν εμπίπτει το κύριον μέρος του έργου». Η παρ. 1 αντικατεστάθη ως άνω δια του Π.Δ. 846 της 21/23 Σεπτ. 1977 (ΦΕΚ Α΄ 276) 2.Ως ιεραρχικώς προϊσταμένη Αρχή ή Εποπτεύουσα Υπηρεσία ορίζονται αι κατά περίπτωσιν αρμόδιαι Υπηρεσίαι του Υπουργείου Δημ. Έργων. 3.Ως επιβλέποντες ορίζονται τεχνικοί υπάλληλοι του Ο.Υ.Θ. 4.Ως Τεχνικά Συμβούλια ορίζονται τα εις τας αρμοδίας κατά περίπτωσιν υπηρεσίας του Υπουργείου Δημοσίων Έργων λειτουργούντα Συμβούλια Δημοσίων Έργων. Άρθρ.3.-Παρεκκλίσεις από των κειμένων περί εκτελέσεως των Δημοσίων Έργων διατάξεων κατά την παρ. 2 του άρθρ. 11 του Ν.Δ. 2386/1953 «περί ενοποιήσεως και αποκεντρώσεως των Τεχνικών Υπηρεσιών του Κράτους» ως ισχύει, εγκρίνονται δι’ αποφάσεως των κατά περίπτωσιν αρμοδίων υπηρεσιών του Υπουργείου Δημοσίων Έργων μετά γνώμην του Διοικητικού Συμβουλίου του Ο.Υ.Θ. Άρθρ.4.-Επί αιτήσεως θεραπείας, κατά τας διατάξεις του άρθρ. 16 του Ν.Δ. 1266/1972, εκ διαφορών ανακυπτουσών κατά την εκτέλεσιν των περί ων το παρόν Π.Δ/μα έργων αποφαίνεται ο Υπουργός Δημοσίων Έργων. Εις τον επί των Δημοσίων Έργων Υπουργόν, ανατίθεμεν την δημοσίευσιν και εκτέλεσιν του παρόντος Π. Δ/τος. 